Yeɣli-d ṭlam argaz-nni ur nerwi yesla i iwaɣezniwen wḍen-d dɣa yekcem ɣer udaynin yufa lmarḥumat ḍelqen, iɛedda yeḍlaq gar-asen. Kecmen iwaɣzniwen walan d akken s anwa i ikecmen ɣer uxxam-nsen, ɛeddan caɛlen times gren aseffud ɣur-s almi i d-yuɣal d azeggaɣ ruḥen ɣer lmarḥumat-nni, win ara neǧɛen ad t-afen yemmut almi i wḍen ɣer urgaz-nni, dɣa ineggez-d, ɛeddan nɣant ksen-as tassa-s ɛelqen-tt ɣer tewwurt. Argaz ur yuɣal ara ɣer uxxamis, tameṭṭut-is tetqeleq fell-as, truḥ ɣer ulwes-is tenna-as: «anda i terriḍ gma-k?», yenna-as: «ayen i txedmeḍ ad teččeḍ deg-s, seddaɣ-t yidi ad m-id-yawi tiwiztin, imi walaɣ d akken aɛebbuḍ-is meqqar ǧǧiɣ-t dinna ruḥeɣ-d». Azekka-nni yewwi acekkar iruḥ, yewweḍ yeldi tawwurt, yeddem-d ciṭuḥ n twiztin dɣa iwala tassa n gma-s tɛellaq ɣef tewwurt, yekkes-itt-id yewwi-tt yid-s. Ileḥḥu tettqiṭir tiqit n yidamen ɣer lqaɛa, imi i d-yewweḍ ɣer tmeṭṭut-is yefkaas-tt yenna-as awi-tt i tnuḍt-im, tagi d tassa n gma nɣant iwaɣzniwen, dɣa truḥ tewwi-as-tt.